tartuNLP/wikipedia-smugri-20251201 huggingface dataset:
Siemens Arena

Siemens Arena on Leedus suuruselt teine sisehall. Hall asub Vilniuses Baltupiai linnaosas.
Hall avati 30. oktoobril 2004. Selles on korraldatud palju Leedu jaoks tähtsaid spordi-, meelelahutus- ja äriüritusi: niihästi maailmakuulsate kui kohalike esinejate kontserte, mitmesuguste spordialade võistlusi, teatrietendusi, äriseminare ja muid rahvakogunemisi. Siemens Arenal on esinenud Phil Collins, Patricia Kaas, Deep Purple ja Depeche Mode. Siemens Arena mahutab kontserdil 12 500, korvpallimängul 11 000 ja jäähokimängul 8750 pealtvaatajat.
Siemens Arena on kohaliku korvpalliklubi Lietuvos Rytase kodusaal. Klubi kasutab seda eriti tähtsateks kohtumisteks, milleks on kõik Euroopa korvpalliliigade kodumängud ja kodumängud oma põhirivaali Kaunase Žalgirise vastu. Ülejäänud kodumängud toimuvad lähedalasuval Lietuvos Rytas Arenal.
Siemens Arena on Leedu esimene universiaalhall. 2004. aastal valiti ehitis Leedus aasta spordihooneks. Samal aastal sai see ka õiguse korraldada 2011. aastal toimuvaid Euroopa meistrivõistlusi korvpallis, mille mänge Siemens Arenal peeti.
Siemens Arena asub Vilniuse Meelelahutuspargi maa-alal, olles selle esimene valminud objekt. Park pole tänapäevani valmis. Meelelahutusparki peaksid tulema veel sise-veehall, pere-meelelahutuskeskus, ürituste väljak ja looduspark.
Šiaulių Arena

Šiauliai Arena on Leedus Šiauliai linnas paiknev sisehall. Põhiliselt peetakse seal korvpallikohtumisi ja kontserte. Hall on kohaliku korvpalliklubi BC Šiauliai kodusaaliks. Hoone avati 25. juulil 2007. Hoones peeti 2011. aasta korvpalli Euroopa meistrivõistluste B-alagrupi kohtumised 31. augustist 5. septembrini.
Hall mahutab korvpallimängudel kuni 5700 ja kontsertidel kuni 7400 vaatajat.
Halli kogumaksumuseks kujunes 27 miljonit dollarit.
Kahlúa

Kahlúa on Mehhiko päritolu kohvimaitseline rummi baasil valmistatud liköör. Liköör sisaldab ka karamellsuhkrut, maisisiirupit ning vaniljeuba. Likoor on tihke ja magus, aga kergelt mõrkja maitsega. Kahlúa tootmisprotsess kestab seitse aastat, toorainteks on araabika kohvioad ja suhkruroog.
Likööri hakkas tootma 1936. aastal tootma Pedro Domecq, kuid firmade liitumiste tagajärjel kuulub tootmine tänapäeval Prantsuse kontsernile Pernod Ricard.
Hassani rajoon

Hassani rajoon on 2. järgu haldusüksus Venemaal Kaug-Ida föderaalringkonnas Primorje krai edelaosas.
Loodus.
Geograafiline asend.
Hassani rajoon asub Amuuri ja Peeter Suure lahe ääres. Rajooni kuulub 20 saart, suuremad neist on Bolšoi Pelis, Furuhjelmi, Stenini, Antipenko ja Sibirjakovi saar. Piirneb Hiina ja Põhja-Koreaga.
Reljeef.
Reljeef on kohati tasane, kohati mägine. Kõrgeim mägi on Võsotnaja mägi kõrgusega 996 m. Kallastel on rohkelt lahti ja laguune, liivarandu ja panku.
Rajoonis on palju jõgesid, suuremad on Barabaševka, Narva, Amba, Gladkaja, Poima, Tumannaja. Järvedest on tuntuimad Lebedinoje, Zaretšnoje, Karasje, Ptitšje, Lotos, Hassan, Bolšoje Mramornoje ja Maloje Mramornoje.
Taimestik ja loomastik.
Rajoonis on unikaalne loodus, sellepärast hõlmavad rajooni suurt osa looduskaitsealad Kedrovaja Pad ja Kaug-Ida mere looduskaitseala.
Loomadest elavad rajoonis rebane, kährik, mäger, tähnikhirv, küülik, kaugida hirv, karu, amuuri tiiger, amuuri leopard.
Taimedest kohtub kalmumände, raudkaski, teravaokkalisi jugapuid, kollaseid vahtraid, Take pärnasid, kolomikta aktiniidiaid, Schlippenbachi rododendroneid.
Kliima.
Rajoonis on mussoonparaskliima kuiva ja külma talvega ning niiske ja sooja suvega. Kõige külmema kuu, jaanuari keskmine õhutemperatuur on umbes –9 °C. Kõige soojema kuu, augusti keskmine õhutemperatuur on +20...+22 °C.
Ajalugu.
Venelased hakkasid rajoonialasid omandama 1860. aastal. 1870. aastatel jõudsid sinna vene vanausulised, kes olid rajoonialade esimesed püsielanikud.
1881. aastal moodustati Possieti piirkond Primorje oblasti Ussuuri krai koosseisus. 1917. aastal kuulus piirkond Primorje oblasti Nikolsk-Ussuriiski maakonda ning jagunes kaheks vallaks. Aastatel 1920–1922 oli Kaug-Ida Vabariigi Primorje oblasti Nikolsk-Ussuriiski maakonnas. 1922. aasta 6. novembril moodustati Possieti rajoon keskusega Slavjankas. Aastail 1928–1971 oli rajooni keskuseks Kraskino.
Haldusjaotus.
Rajoonis on kuus linnaasundust ja kaks külaasundust, kuhu kuulub kokku kuus alevit (Slavjanka, Kraskino, Zarubino, Posjet, Primorski, Hassan), alevik Suhhanovka ja 21 küla.
Diversioon

Diversioon on üksikisikute või gruppide aktiivne sõjaline tegevus vaenlase tagalas eesmärgiga viia rivist välja sõjalist varustust ja muid objekte, segada vägede juhtimist ja nende tegevuse koordineerimist, lõhkuda sideliine ning hävitada vastase elavjõudu ja relvastust. Diversiooni teostaja on diversant.
Cido arena

Cido arena on spordihall Leedus Panevėžysis.
Tavaliselt peetakse seal jalgrattaspordiüritusi. Hoone on kohaliku korvpalliklubi BC Techasase kodusaal.
Cido arena avati 24. oktoobril 2008. Hoones on 250 meetri pikkune velotrekk, mis on Baltimaades ainulaadne.
Hoones peeti 2011. aasta korvpalli Euroopa meistrivõistluste A-alagrupi mänge ja seal on kavas pidada 2012. aastal Euroopa meistrivõistlusi trekisõidus.
Alytaus arena

Alytaus arena on universaalne spordihall Leedus Alytuse linnas.
Hoone avati 1981 ja rekonstrueeriti 2011. aasta korvpalli Euroopa meistrivõistlusteks aastail 2009–2010. Ametlikult avati uuenduskuuri läbinud hoone 12. veebruaril 2011. Halli ehituseks kulus 35 miljonit litti. 
Hall mahutab korvpallimängudeks 5500 pealtvaatajat ja kontsertideks 7000.
Hoones peeti 31. augustist 5. septembrini 2011 korvpalli Euroopa meistrivõistluste C-alagrupi mängud.
Korvpalliklubi BC Alytus kasutab hoonet kodusaalina.
Švyturio arena

Švyturio arena on Leedus Klaipėda linnas asuv spordihall.
Hall avati 28. juulil 2011 ja läks maksma 16 miljonit eurot.
Hall mahutab jäähokimängudeks 4416, korvpallimängudeks 5486, poksi- ja maadlusvõistlusteks 6512 ja kontsertideks 7450 pealtvaatajat.
Hoone on nime saanud Švyturyse õlletehase järgi, kes on selle toetaja.
Hoones peeti 31. augustist 5. septembrini 2011. aasta korvpalli Euroopa meistrivõistluste D-alagrupi kohtumisi.
Platon Lebedev

Platon Lebedev (sündinud 29. novembril 1956 Moskvas) on Venemaa ärimees, kes aastatel 2003–2014 kandis vanglakaristust. Amnesty International luges teda meelsusvangiks.
Lebedev on lõpetanud 1981. aastal Moskva Plehhanovi-nimelise Rahvamajanduse Akadeemia.
Lebedev oli panga MENATEP kaasasutaja ja Jukose aktsiaid valitsenud MENATEPi grupi direktorite nõukogu esimees.
2003. aasta lõpus Lebedev vahistati. 31. mail 2005 mõistis Moskva linna Meštšanski kohus Lebedevi süüdi kuues süüdistuspunktis seitsmest ja karistas teda 9 aasta pikkuse vangistusega. Muu hulgas tunnistati ta süüdi maksutulude varjamises ja maksudest kõrvalehoidmises, Jukosest raha väljakantimises, kohtu nõuete eiramises ja aktsiate ebaseaduslikus omastamises. Täpselt samade punktide eest täpselt sama pikaks ajaks mõisteti vangi ka tema äripartner Mihhail Hodorkovski. Süüdimõistmise ajaks olid mõlemad vanglas istunud juba 583 päeva ehk poolteist aastat, mille võrra vanglas istuda jäävat aega lühendati. Lisaks tuli mõlemal tsiviilhagi raames maksta 17,4 miljardit rubla ehk 7,6 miljardit Eesti krooni.
Paljud inimesed usuvad, et Hodorkovski ja Lebedev olid tegelikult süütud, aga võimud lavastasid nad süüdi ja käskisid kohtul nad süüdi mõista. Mõlemad olid Venemaa valitsuse suhtes kriitiliselt meelestatud ja otsustasid hakata toetama opositsioonierakondi.
Kohtuprotsess Hodorkovski ja Lebedevi üle äratas suurt tähelepanu isegi välismaal. Näiteks Euroopa Nõukogu Parlamentaarne Assamblee saatis Sabine Leutheusser-Schnarrenbergeri oma raportöörina Jukose afääri asjus Moskvasse Hodorkovski ja Lebedeviga kohtuma. Meštšanski kohus keeldus 28. septembril 2004 selleks kohtumiseks luba andmast.
2010. aasta detsembris mõisteti Lebedev süüdi nafta varastamises ja tema karistust pikendati 14 aastale. Mõni kuu hiljem lühendati karistust 13 aastale. 1. novembri 2012 vähendas Velski rajoonikohus Lebedevi karistust veel kolme aasta võrra, mis tõi tema vabanemistähtaja juulisse 2013.
Kirikuküla (Jõgeva)

Kirikuküla oli küla praeguses Jõgeva vallas Jõgevamaal. Nüüdisajal kuulub Laiusevälja küla koosseisu. 
Küla on alguse saanud 19. sajandi lõpus, kui seal asuva Laiuse Jumalaema Sündimise koguduse kirikla ümber hakati maad välja rentima. Kiriku asukoha järgi külas hakati seda kutsuma Kirikukülaks. 
1977. aastal liideti Kirikuküla koos teiste ümbruse väikeküladega üheks Laiusevälja külaks. Sellest alates on Kirikuküla nimi kasutusel mitteametliku nimena.
Kirikukülas asuvad Laiuse Jumalaema Sündimise õigeusu kiriku varemed. Kiriku kõrval on kunagine köstrimaja, eesti poliitiku Jaan Poska sünnikodu. Samas majas on sündinud ka eesti sõjaväelane Nikolai Helk.
Alfred Bossom

Alfred Bossom, täisnimi Alfred Charles Bossom, parun Bossom (6. oktoober 1881 London – 4. september 1965 London) oli Suurbritannia poliitik, Konservatiivse Partei liige ja USA arhitekt. 
Bossom õppis arhitektuuri Londonis Royal Polytechnicis ja Royal Academy Schoolsis. 
Aastail 1903–1926 tegutses Bossom arhitektina Ameerika Ühendriikides. Bossom sai tuntuks eelkõige pilvelõhkujate projekteerijana. 
Üks tuntumaid Bossomi arhitektitöid on 1922. aastal valminud Magnolia Petroleum Building, mis tänapäeval on tuntud Magnolia hotellina. 29-korruseline naftakontserni peakorteriks ehitatud hoone oli tollal Texase osariigi kõrgeim. Hoone ehitati "beaux-arts"'i arhitektuuristiilis. 1978. aastal kanti ehitis USA ajalooliste paikade riiklikku registrisse.
1926. aastal naasis Bossom perega Inglismaale, et pojad saaksid seal hariduse omandada. Inglismaal vahetas Bossom arhitektipraksise poliitikukarjääri vastu. Bossom valiti 1931. aastal Suurbritannia parlamendi alamkoja liikmeks.
Bossom oli Inglise-Balti ühingu presidendiks Londonis ja külastas alates 1918. aastast mitmel korral Eestit. 4. oktoobril 1933 pidas ta Estonia kontserdisaalis ingliskeelse kõne Inglismaa parlamendist ja pidas kõne Eesti ringhäälingus.
Pärast Alfred Bossomi surma 1965. aastal päris tema ainus elus olev poeg Clive Bossom isalt baronetitiitli.
Bossomi parunitiitel, mille ta sai 1960. aastal, oli eluaegne ja mittepäritav.
Alfred Bossomi auks on Kuninglik kunstiselts sisse seadnud Bossomi loengu.
Reginald Maitland

Reginald Maitland oli Institution of Structural Engineers'i juhtfiguure.
Pärast sõjaväekarjääri osales major Reginald Maitland Prantsusmaal Esimese maailmasõja järgsetel taastustöödel. Prantsusmaalt naasis Maitland Londonisse ehitusettevõtte juhina.
Maitland sai Institution of Structural Engineers'i liikmeks 1925. aastal ja töötas selle assotsiatsiooni sekretärina üle 30 aasta (1930–1961).
Tema auks on Institution of Structural Engineers sisse seadnud alates 1958. aastast kaks korda aastas peetava Maitlandi loengu. Loenguteema valib lektor ja see ei pea olema tingimata erialateemaline.
Royal Academy Schools

Royal Academy Schools on kolmeaastast kraadiõpet andev kunstiõppeasutus Inglismaal Kuningliku Kunstide Akadeemia juures. Kool asub Londonis Piccadilly tänaval Burlington House'is.
Praegu õpib Royal Academy Schoolsis umbes 60 kraadiõppurit.
Royal Academy Schools on vanim (1769) kunstiõppeasutus Suurbritannias.
Office

Office tähendab inglise keeles kontorit.
Kontoris kasutatavad tarkvarapaketid:
Isomerisatsioon

Keemias tähendab isomerisatsioon aine molekulis aatomite omavahelist ümberpaiknemist, nii et moodustub uus molekul täpselt nendestsamadest aatomitest. Neid samadest aatomitest koosnevaid molekule nimetatakse isomeerideks. Isomeerid võivad erineda aatomite järjestuse (struktuuriisomeerid) või ruumilise paiknemise (stereoisomeerid) poolest.
Isomerisatsioon võib olla fotokeemiline, termiline või katalüütiline reaktsioon. Kui isomerisatsioon toimub intramolekulaarse reaktsioonina, siis seda nimetatakse ka ümberasetusreaktsiooniks.
UEFA Meistrite Liiga 2011–2012

UEFA Meistrite Liiga 2011–12 hooaeg oli Euroopa parimate klubimeeskonnade vaheliste võistluste 20. hooaeg (UEFA Meistrite Liiga eelkäija, Euroopa karika 57. hooaeg). Hispaania klubi Barcelona kaitses tiitlit.
2011–2012 hooaja finaalmäng toimus 19. mail 2012 Saksamaal Allianz Arena staadionil (võistluse raames nimetatakse seda "Fußball-Arena München"). Turniiri võitis Londoni Chelsea.
Manchester City, Napoli, Trabzonspori, Viktoria ja Oțeluli jaoks oli 2011–2012 hooaeg esimene UEFA Meistrite Liigas.
Väljalangemismängud.
Kaheksandikfinaal.
"Kaldkirjas" – turniirist väljalangenud meeskonnad.
Ühiktestimine

Ühiktestimine on tarkvaraarenduses arvutiprogrammi väikseimate osade testimine. Testitav ühik on tavaliselt üks alamprogramm. Ühikteste kirjutavad programmeerijad või mõnikord ka testijad.
Terminal

Terminal on otspunkt või lõppseade, seega võib terminal olla:
Tallinna Ülikooli Kirjastus

Tallinna Ülikooli Kirjastus (TLÜ Kirjastus, inglise keeles Tallinn University Press, ka TLU Press) on Tallinna Ülikooli allüksus, mille peamiseks eesmärgiks on akadeemilise ja intellektuaalse kirjanduse väljaandmine.
Kirjastusel on akadeemiline ja rahvusvaheline üldkolleegium (esimees Marek Tamm), mis suunab kirjastamispoliitikat ja toimib sarja Gigantum Humeris kolleegiumina. Igal sarjal on oma valdkondlik toimetuskolleegium. Kõik kirjastuse raamatud ilmuvad sarjades ning igal sarjal on oma valdkondlik toimetuskolleegium.
Kõik TLÜ Kirjastuse sarjadesse pakutud käsikirjad kuuluvad eelretsenseerimisele ning avaldatakse ainult eelretsenseerimisprotseduuri edukalt läbinud tekste. Kirjastuse raamatutel on ühtne kujundus ning süsteemne värvilahendus.
Aastatel 2009–2014 oli kirjastuse peatoimetaja Heli Allik, aastatel 2014–2023 Rebekka Lotman, aastast 2023 on kirjastuse peatoimetaja Leenu Nigu. 
Kirjastuse sarjad.
Kirjastuse toodang jaguneb kolme sarja vahel, mille kujundus on ühtne.
Acta Universitatis Tallinnensis koosneb kuuest alasarjast ning need kannavad vastavalt lisanime Humaniora, Socialia, Educatio, Vita Salubris, Realia et Naturalia ja Artes. 
Gigantum Humeris hõlmab kõrgkooliõpikuid ja mitmesuguste terviktekstide tõlkeid, samuti tõlkeantoloogiaid eri valdkondade võtmelistest teadustekstidest (rõhuga 20. ja 21. sajandil).
Bibliotheca sarjades avaldatakse lugejasõbralikus formaadis terviktekstide, sealhulgas ilukirjanduse väärttekstide kommenteeritud tõlkeid, mis võiksid pakkuda huvi ka laiemale üldsusele. Bibliotheca alasarjade hulk ei ole piiratud valdkondadega, siiani on ilmunud raamatuid sarjades Bibliotheca Antiqua, Bibliotheca Anthropologica, Bibliotheca Artis Poeticae, Bibliotheca Asiatica, Bibliotheca Controversiarum, Bibliotheca Lotmaniana, Bibliotheca Mediaevalis, Bibliotheca Mediorum et Communicationis, Bibliotheca Philosophica, Bibliotheca Politica ja Bibliotheca Scietniarum Vitae.
Tallinna Ülikooli kirjastuse üldkolleegium.
Tallinna Ülikooli kirjastuse üldkolleegiumisse kuuluvad:
Saulepi vald

Saulepi vald (ka Saulepa vald; saksa keeles "Gemeinde Saulep") oli vald Varbla kihelkonnas Läänemaal.
Valla pindala oli 1934. aastal 125 km² ja rahvaarv 2233. Valla keskus oli Saulepi. Vallamaja asus Kulli külas, Saulepi mõis aga Saulepis.
1939 läks suurem osa vallast Varbla valla koosseisu. Tänapäeval on valla ala Lääneranna valla koosseisus.
Vallas on sündinud Kristjan Palusalu ja Karl Ristikivi.
Massu vald

Massu vald (saksa keeles "Gemeinde Massau") oli vald Hanila kihelkonnas Läänemaal.
Vald loodi 1866. aastal. Vallamaja asus tänapäeva Massu küla aladel.
1892. aastal liideti Virtsu vald Massu valla juurde.
1939. aastal läks suurem osa Massu vallast (välja arvatud Võigaste, Metsküla, Paga, Järise ja Poanse külade ja Saastna asunduse piirkonnad) uue Karuse valla koosseisu.
Viimsi vald (Jõelähtme kihelkond)

Viimsi vald (saksa keeles "Gemeinde Wiems") oli vald Jõelähtme kihelkonnas Harjumaal. Vallamaja asus Miiduranna külas.
Vald loodi 1866. aastal.
Harju maakonna nõukogu otsusega 11. maist 1919. aastal eraldati Viimsi kogukond ja Maardu kogukonna Lepneeme ja Tammneeme külad Nehatu vallast ja nendest asutati iseseisev Viimsi vald. Uus vallavalitsus avas oma tegevuse 1. novembrist 1919. aastal.
1939. aasta valdade reformi käigus läks valla maa-ala Iru valla koosseisu.
Rõngu vald (Rõngu kihelkond)

Rõngu vald (saksa keeles "Gemeinde Ringen") oli vald Rõngu kihelkonnas Tartumaal. Vallamaja asus Rõngu külas.
Vald loodi 1866. aastal.
1939. aasta valdade reformi käigus läksid Rõngu vallast Sootla nr. 30, Sootla nr. 31, Sandkotare nr. 31-a, Ülpre nr. 46, Alamärdi nr. 47, Alanüssiku nr. 48, Mäenüssiku nr. 49, Trile nr. 80, Lülle nr. 58-a, Lülleveski nr. 58, Alamärdi nr. 59 ja Võlsi nr. 60 talude maa-alad Aakre valla koosseisu. Ülejäänud valla aladest sai uus Rõngu vald.
Rõngu vallas on sündinud botaanik Karl Eichwald, riigiametnik Aksel Mei, vaimulikud Uno Plank ja Johannes Kivisalu, koolijuht Kalju Teras.
Torma vald (Torma kihelkond)

Torma vald (saksa keeles "Gemeinde Torma") oli vald Torma kihelkonnas Tartumaal. Vallamaja asus Lullikatku külas.
1939. aasta valdade reformi käigus jäid valla piirid ja nimi muutmata (vt Torma vald (1939)).
Vallas on sündinud ajaloolane Endel Laul ja humorist Harry Abel.
Ahja vald (Võnnu kihelkond)

Ahja vald (saksa keeles "Gemeinde Aya") oli vald Võnnu kihelkonnas Tartumaal.
1939. aastal moodustati valla baasil uus Ahja vald.
Vallas on sündinud advokaat ja tööstur Oskar Rütli, pikaealine Liisi Vilt, sõjaväelane Paul Vent, jurist ja poliitik Albert Assor, sõjaväelane Tavid Kiljako, vaimulik Aadu Meeksi.
Voldemar Alev

Voldemar Alev (28. august 1902 Luuga – 22. august 1975 Tallinn) oli eesti näitleja.
Ta õppis aastatel 1915–1919 Petrogradis velskrite koolis ja 1924–1927 Tallinna Draamastuudio teatrikoolis.
Ta töötas aastatel 1927–1975 Eesti Draamateatris, tegutsedes seal ka nukuteatri lavastajana. Oli 1940. ja 1950. aastail Eesti Raadios valitsustegelaste kõnede ettelugeja ja Tallinnfilmis kroonikafilmide tekstiesitaja.
Isiklikku.
Tema elukaaslane oli näitleja Linda Tubin, tütar on näitleja Meeli Sööt.
Paide vanalinna muinsuskaitseala

Paide vanalinna muinsuskaitseala asub Paide kesklinnas ja on kantud kultuurimälestiste riiklikku registrisse.
Muinsuskaitseala kaitsevöönd koosneb linna möödasõiduteelt Vallimäele avanevast kaugvaatealast, mis piirneb Tallinna tänavaga muinsuskaitseala piirist Järve tee ristmikuni, Järve teega viimati nimetatud ristmikust kuni Parkali 18 kinnistu põhjapiirini, viimati nimetatud kinnistu põhjapiiriga kuni muinsuskaitseala piirini ning muinsuskaitseala ida- ja põhjapiiriga kuni Tallinna tänavani vastavalt muinsuskaitseala plaanile.
Paide vanalinna muinsuskaitsealal asub 258 kultuurimälestist.
Bruno Bloom

Bruno Bloom (5. september 1904 Võru – 6. august 1964 Holzminden, Saksamaa) oli Eesti sõjaväelane (vanemleitnant).
Ta teenis Merejõudude Staabis, Peipsi laevastiku divisjonis ja Sõjavägede Staabis.
Mõisaküla kalmistu (Jõgeva)

Mõisaküla kalmistu on kalmistu Laiuse kihelkonnas Tartumaal, tänapäevase haldusjaotuse järgi Laiusevälja külas Jõgeva vallas. 
Kalmistu on asutatud 1861. aastal Laiuse Jumalaema Sündimise koguduse juurde õigeusu kalmistuna. 
Kalmistu pindala on 1 hektar. 
Kalmistu värav koosneb tellistest ja maakividest laotud kahest postist ja neid ühendavast tellistest gooti kaarest. Ehitise autor on kunagine koguduse köster Aleksander Välbe (1851–1913). Väravalehed on vabrikusepised ning pärinevad 20. sajandi keskpaigast. 
Kalmistul on 109 metallist hauatähist (neist 22 sepistatud), 6 metallaeda, 9 kivist hauatähist ning 1 kivipiire. 
1997. aastast on kalmistu riiklik kultuurimälestis.
Zagrebi Dinamo

Zagrebi Dinamo (ametlik nimi GNK Dinamo Zagreb) on Horvaatia jalgpalliklubi, mis mängib riigi kõrgliigas Prva HNL.
Zagrebi Dinamo on 1911. aastal asutatud Zagrebi HŠK Građanski järglane. Praegune klubi loodi 1945. aastal.
Zagrebi Dinamo on kõige edukam Horvaatia jalgpalliklubi: aastast 1993 on klubi tulnud 24 korda Horvaatia meistriks. Lisaks on 16 korda võidetud Horvaatia karikas ja kuus korda Horvaatia superkarikas. Aastatel 1946–1991 mängis Dinamo Jugoslaavia kõrgliigas.
Hooajal 1966–67 võitis Dinamo Messilinnade karika, alistades finaalis Inglismaa klubi Leeds Unitedi. Seitse korda on Dinamo mängud UEFA Meistrite Liiga alagrupiturniiril.
Klubi kodustaadion Maksimiri staadion, mis mahutab 35 123 pealtvaatajat.
Zagrebi Dinamo suurim rivaal on Spliti Hajduk ning nende klubide vaheline derbi on tuntud kui "Igavene derbi" ja "Horvaatia derbi".
Praegune koosseis.
"Seisuga 12. juuli 2021"
Samantha Stosur

Samantha Jane Stosur (sündinud 30. märtsil 1984) on Austraalia tennisist. 
Ta võitis üksikmängus 2011. aasta USA lahtiste meistrivõistlused ja oli 2010. aasta Prantsusmaa lahtiste meistrivõistluste finalist. 
Stosur oli septembris 2011 WTA edetabelis 7. kohal. Tema parim koht üksikmängus on olnud neljas (21. veebruar 2011). Ta on varem olnud võistlussarja WTA Tour paarismängu edetabelis esikohal koos Ameerika Ühendriikide tennisisti Lisa Raymondiga.
FC Basel

FC Basel (ametlik nimi Fussball Club Basel 1893) on Šveitsi jalgpalliklubi, mis mängib riigi kõrgliigas. FC Basel on tulnud Šveitsi meistriks 20 korral.
Basel on kolme korral jõudnud UEFA Meistrite Liiga kaheksandikfinaali. Hooajal 2012–2013 jõuti UEFA Euroopa Liiga poolfinaali, kus kaotati hilisemale võitjale Chelseale.
Laiuse mõis

Laiuse mõis (saksa keeles "Schloß Lais") oli riigimõis Tartumaal Laiuse kihelkonnas. Nüüdisajal jääb kunagine mõis Jõgeva valda Jõgeva maakonnas.
Varem kuulus Laiuse mõis Laiuse lossi alla, mida on esimest korda mainitud 1406. aastal. 1623. aastal läänistas Rootsi kuningas Gustav Adolf Laiuse lossi maad ooberst Henrik Flemingule. Mõisamaade reduktsiooniga tükeldati endise Laiuse lossi maad ning osa lossi alla kuulunud mõisaid riigistati, sealhulgas ka Laiuse mõis. Endine mõisa härrastemaja, madal ühekorruseline puuehitis, seisis otse Laiuse lossi varemete kõrval. Tänapäevaks on härrastemaja hävinud.
19. sajandil kuulusid Laiuse mõisapiirkonda järgmised külad: Alavere, Vilina, Sootaga, Raaduvere, Kasevere, Lõpe, Palupere, Kantküla, Küüravälja, Iravere.
19. sajandi alguses oli Laiuse ja Põltsamaa lossi ja mõisa rentnik, Kavastu, Kaave ja Pajusi mõisnik Carl Gustav von Wahl (1766–1825).
Lahutusvõime

Lahutusvõime tähendusi teaduse ja tehnika eri valdkondades:
Eraldusvõime

Eraldusvõime on kujutist näitava seadme (kuvari) või kujutist jäädvustava seadme (printeri) omadus esitada kujutist suurema või vähema täpsusega. 
Eraldusvõimet väljendatakse pikslite (pildipunktide) arvuga:
Calenberg

Calenberg on mägi Kesk-Saksamaal Leine nõos Pattenseni lähistel. See asub 13 km Hildesheimi linnast läänes Alam-Saksimaa lõunaosas Keskkõrgustiku serval. See on kriidi ja mergli platoo ("Kalkmergelbank") kõrgusega 70 m üle merepinna, mis tekkis peaaegu 100 miljonit aastat tagasi Ülem-Kriidi alguses. Calenberg sai ajalooliselt tähtsaks, kuna sinna ehitati linnus ja loss Welfide residentsiks.
1991. aasta Eesti NSV – Soome sõpruskohtumine poksis

1991. aasta Eesti – Soome sõpruskohtumine poksis toimus 17. märtsil Helsingis, Kallio linnaosas olevas Helsingi Spordimajas ("Helsingin Urheilutalo"; praeguse aadressiga Helsinginkatu 25). Soome võitis 6:6, sest viigilise tulemuse juures oli otsustav üliraskekaalu võit.
Vormiliselt oli tegu juba Eesti Vabariigiga, aga see polnud veel sisuline muudatus. Sel ajal oli Eesti Vabariigi toimimine ametlikult taastamata ja seetõttu on see kohtumine paigutatud Eesti NSV – Soome sõpruskohtumiste alla.
Herioti-Watti ülikool

Herioti-Watti ülikool (inglise keeles "Heriot-Watt University") on ülikool Šotimaal Edinburghis, mis sai ülikooli staatuse 1966. aastal. Herioti-Watti ülikool kuulub kümne vanima kõrgkooli hulka Suurbritannias.
Ülikooli eelkäija School of Arts of Edinburgh asutati 1821. aastal. Kool oli esimene mehaanikainstituut maailmas. 
School of Arts of Edinburghi nimi muudeti 1852. aastal James Watti mälestuseks. Uus nimi – Watt Institution and School of Arts. 
Aastal 1885 kooli nimi muudeti George Herioti mälestuseks – Heriot-Watt College'iks.
Üliõpilaste arv oli 2006/2007 õppeaastal 17 700.
Londoni Linnaülikool

Londoni Linnaülikool (inglise keeles "City, University of London", 1. septembrini 2016 "City University London", sageli ka lihtsalt "City") on ülikool Inglismaal Londonis, mis sai ülikooliks 1966. aastal.
Ülikool asutati 1894. aastal kui Northamptoni instituut ("Northampton Institute").
Linnaülikooli peamine ülikoolilinnak asub Kesk-Londonis Islingtonis, teised ülikoolilinnakud paiknevad City of Londonis, Holbornis, Smithfieldis ja Whitechapelis.
Üliõpilaste arv on 21 410 (2008), sealhulgas esimese astme kõrgharidust omandamas 14 530 üliõpilast ja kraadiõppureid on 6880.
Ülikooli struktuur.
Londoni linnaülikool koosneb seitsmest akadeemilisest üksusest:
Ameerika Betooniinstituut

Ameerika Betooniinstituut (inglise keeles "American Concrete Institute", lühendatult ACI) on tehniline ühing, mis arendab standardeid ja mille peakorter asub USAs Michiganis Farmington Hills'is. 
ACI asutati 1904. aastal. Betooniinstituudi loomise tingis asjaolu, et 20. sajandi alguses betoonplokkide tootmises standardite puudumine mõjus ehitusele negatiivselt. Standardite loomise käivitamiseks rajatigi betooniinstituut. 
Üksikisikuid hakati ACI liikmeks ("ACI Fellow") valima alates 1973. aastast. Üldjuhul eeldatakse potentsiaalselt liikmekandidaadilt väljapaistvat panust hariduse, teadusuuringute, toodete evitamise, projekteerimise, ehituse või juhtimise valdkonnas konkreetsete materjalide, toodete ja konstruktsioonide tootmisel või kasutamisel. Samuti peab liikmekandidaat eelnevalt töötanud olema ACI komiteedes.
ACI annab välja mitmesuguseid auhindu, sealhulgas Wason Medal for Most Meritorious Paper.
Luol Deng

Luol Ajou Deng (sündinud 16. aprillil 1985 Waus) on Lõuna-Sudaanist pärit Briti korvpallur. Dengi koduklubi oli aastatel 2004–2014 korvpalliliigas NBA osalev Chicago Bulls, kus ta mängis väikese ääremängijana.
Deng sündis Sudaanis Wau linnas (praeguses Lõuna-Sudaanis). Kui ta oli noor, põgenes tema perekond kodusõja eest Egiptusse, kus talle ja ta vennale õpetas korvpalli endine NBA tsenter Manute Bol. Mõne aja pärast emigreerusid nad Suurbritanniasse Lõuna-Londonisse. Inglismaal kutsuti ta mängima U15-koondisse. 13-aastaselt mängis ta Inglismaa koondises noorte EM-i valikmängudel, kus ta viskas mängus keskmiselt 40 punkti ja noppis 14 lauapalli. Tema eestvedamisel pääses koondis ka finaalmängudele, kus Deng viskas keskmiselt 34 punkti ja nimetati tänu sellele kõige väärtuslikumaks mängijaks.
2004. aastal valis Phoenix Suns Luaoli NBA "draft"'ist seitsmenda mängijana, kuid vastavalt meeskondade kokkuleppele vahetati ta kohe Chicago Bullsi. Deng mängis oma esimesel hooajal NBA-s 61 mängu ja viskas keskmiselt 11,7 punkti mängus. Ta mängis Chicago Bullsis kuni 2014. aasta alguseni.
2012. ja 2013. aastal valiti ta NBA tähtede mängu.
Jaanuaris 2014 vahetati ta Cleveland Cavaliersi ja juulis 2014 allkirjastas ta lepingu meeskonnaga Miami Heat. Juulis 2016 liitus Luol Deng Los Angeles Lakersiga, kuid alates 2017. aastast sai ta vähe mänguaega. 2018 liitus ta meeskonnaga Minnesota Timberwolves.
1989. aasta Eesti NSV – Soome sõpruskohtumine poksis

1989. aasta Eesti NSV – Soome sõpruskohtumine poksis toimus 11. detsembril Helsingis. Eesti NSV võitis 7:4.
Helveskaal (kuni 48 kg): Vjatšeslav Masterov (Eesti NSV) - Kim Bäckström (Soome) RSC 1
Kärbeskaal (kuni 51 kg): Petteri Rissanen (Soome) - Sergei Barabanov (Eesti NSV) 3 - 0
Kukk-kaal (kuni 54 kg): S. Sirkiä (Soome) - Dmitri Savin (Eesti NSV) 3 - 0
Sulgkaal (kuni 57 kg): Aleksandr Danilov (Eesti NSV) - Teemu Peräjoki (Soome) 3 - 0
Kergekaal (kuni 60 kg): Mart Karlson (Eesti NSV) - Mauri Vesano (Soome) 3 - 0
I kergekeskkaal (kuni 63,5 kg): H. Heiskanen (Soome) - Aleksei Vaks (Eesti NSV) 2 - 1
II kergekeskkaal (kuni 67 kg): Andres Saar (Eesti NSV) - Harri Hakulinen (Eesti) AB 2
I keskkaal (kuni 71 kg): Aleksei Žukov (Eesti NSV) - Joni Johansson (Soome) 3 - 0
II keskkaal (kuni 75 kg): P. Smeds (Soome) - Aleksandr Abramov (Eesti NSV) AB ?
Poolraskekaal (kuni 81 kg): Aleksandr Kruglikov (Eesti NSV) - Viktor Helling (Soome) 3 - 0
Raskekaal (kuni 91 kg): mõlemal võistkonnal puudus selles kaalus võistleja 
Üliraskekaal (üle 91 kg): Toomas Unt (Eesti NSV) - Soomel puudus selles kaalus võistleja ja Soomele arvestati loobumiskaotus
Dokk (täpsustus)

Dokk on mitmetähenduslik sõna.
Box Office Mojo

Box Office Mojo on filmikunstiteemaline andmebaas, mis loodi 1998. aastal.
Andmebaas esitab eelkõige andmeid filmide kassatulu kohta.
Alates 2008. aastast on veebisaidi omanik IMDb.
Turner Classic Movies

Turner Classic Movies (TCM) on kaabeltelevisiooni kanal, mille omanikuks Turner Broadcasting Systemi tütarettevõte Time Warner.
Reklaamivaba TCMi näitab peamiselt Turner Entertainmenti, Metro Goldwyn Mayeri, United Artistsi, RKO ja Warner Brosi klassikalisi filme.
Otto Wilhelm Eberhard

Otto Wilhelm Eberhard (25. märts/5. aprill 1728 Kaiavere – 20. september/1. oktoober 1795 Paldiski) oli Eesti vaimulik.
Tema esimeseks õpetajaks oli pastor Peter Friedrich Bornwasser, edasi õppis ta Pärnu gümnaasiumis, käis aastal 1744 Salomo Heinrich Vestringi juures Pärnu Eliisabeti koguduses leeris. Usuteadust õppis ta aastatel 1750–1752 (immatrikuleeriti 2. aprillil 1750) Königsbergi ülikoolis ja aastatel 1753–1754 (immatrikuleeriti 30. aprillil 1753) Jena ülikoolis. Ta töötas aastal 1754 Vaemla mõisas (Käina kihelkonnas) koduõpetajana Heinrich Caspar von Stackelbergi juures. Ordineeriti 3. septembril/14. septembril 1755 õpetajaks.
Ta oli aastatel 1755–1769 (introdutseeriti 12. novembril/23. novembril 1755) Vastseliina Katariina koguduse õpetaja. Aastatel 1769–1792 oli ta Rapla Maarja-Magdaleena koguduse õpetaja. 24. jaanuaril 1771 sai ta Eestimaa konsistooriumi assessoriks. Aastatel 1772–1785 oli ta Paldiski kreisi 2. praostkonna abipraost, aastal 1785 sai ta praostiks, aastal 1789 sai ta kogu Paldiski kreisi Paldiski praostkonna praostiks.
Aastal 1779 välja antud jutluseraamatus on trükitud ta kolm eestikeelset jutlust.
Isiklikku.
Tema vanaonu Daniel Eberhard oli Tartu Jaani koguduse abiõpetaja ja Academia Gustavo-Carolina (Pärnu ülikooli) rektor. Tema isa Johann Christian Eberhard oli Kaiavere mõisa rentnik, ema Maria Hedwig (sündinud Petersen) suri pärast sünnitust, kasuema Bertha Gertrud Roth oli pastor Martin Johann Rothi tütar, pärast isa surma abiellus Tartu Jaani koguduse ülemõpetaja Tobias Plaschnigiga. Tema poeg Johann Christian Eberhard oli Rapla Maarja-Magdaleena koguduse õpetaja.
524

524. aasta (DXXIV) oli Juliuse kalendri järgi liigaasta, mis algas esmaspäeval. Arvu 524 on selle aasta tähistamiseks kasutatud alates varakeskajast, kui Euroopas sai valdavaks Anno Domini ajaarvamine.
457

457. aasta (CDLVII) oli 5. sajandi 57. aasta.
Vaemla mõis

Vaemla mõis (saksa keeles "Waimel") oli rüütlimõis Käina kihelkonnas Läänemaal. Nüüdisajal jääb kunagine mõis Hiiu maakonna Hiiumaa valla territooriumile.
Ajalugu.
Mõis rajati tõenäoliselt 16. sajandi lõpul. Viimane võõrandamiseelne omanik oli Gustav von der Pahlen.
Mõisa omanikud.
"Loend on mittetäielik"
Mõisakompleks.
Vaemla mõisa katusekorrusega kivist härrastemaja rajati ilmselt 18. sajandi lõpul. Kõrvalhooned paiknesid ümber häärberi esise auringi ning ka peahoonest lääne ja lõuna pool. Mõisasüdamest mõnisada meetrit idas asus maantee ääres tuulik, mis tänaseks on hävinud.
Vaemla mõisa härrastemaja ja enamik kõrvalhooneid on hävinud. Tall-tõllakuurist on siiski alles suurem osa müüre. Säilinud on ka park (Vaemla mõisa park), mida on viimastel kümnenditel korras hoitud, ning mõisasüdamest edelas paiknev villaveski koos oma ajaloolise sisseseadega.
Arvet Pedas

Arvet Pedas (sündinud 2. märtsil 1948 Ruusmäel) on eesti matemaatik.
Ta lõpetas aastal 1966 Misso Keskkooli ja aastal 1971 Tartu Riikliku Ülikooli matemaatikateaduskonna. Aastal 1978 sai ta füüsika-matemaatikakandidaadi kraadi.
Ta on Tartu Ülikooli matemaatika instituudi diferentsiaal- ja integraalvõrrandite professor.
Ajutised administratiivseadused

Ajutised administratiivseadused võeti vastu Konstantin Pätsi teise ajutise valitsuse poolt 19. novembril 1918 ja avaldati Riigi Teatajas 27. novembril 1918.
Ajutised administrativseadused..
RT 1918, 1.
Ajutine Valitsus võttis 19. nov. s. a. vastu järgmised seadused:
Seadus 1. Ülemineku aja kohta..
1. Kõik ametiasutused ja ametnikud on kohustatud oma tegevust senisel alusel ja viisil jatkama, kuni see tegevus seaduslikkude võimude poolt lõpetatud, muudetud ehk jälle ametiasutused ära kaotatud ehk ametnikud kõrvaldatud ei ole.
2. Kuni uute seaduste väljaandmiseni ehk endiste muutmiseni maksavad need seaduslikud määrused, mis 24. oktobrini 1917. a. praeguse Eesti riigi piirides jõus olid, niivõrd kui need seadused Eesti Maapäeva otsust mööda, mis 15. novembril 1917. a. vastu võetud, Päästekomitee manifesti läbi 25. veebruarist 1918. a. kui ka Ajutise Valitsuse endiste ja käesoleva määruse läbi muudetud ei ole.
3. Pärast 1917. a. 24. oktobrit väljaantud seadustest ja määrustest jäävad ajutiseks maksma need määrused, mis Saksa võimude poolt Liivi- ja Eestimaa jaoks antud, Määrustelehes ja lisas eraldi ära tähendatud on, kusjuures neis määrustes ettenähtud maa-, maakonna- ja linnapealikute õigused ja kohused Ajutise Valitsuse maakonna volinikkude peale üle lähevad, kuna käsuandja kindrali ja ka ülemjuhataja õigusi ja kohustusi valitsemise asjus sellekohane minister täidab.
4. Igasugused kahtlused selle ehk teise seaduse tarvitusele võtmise kohta, mis ametikohtades ja ametnikkude juures ette tulevad, lahendab lõpulikult Riigikohus, aga tema sisseseadmiseni kohtumininister.
Seadus 2. Riigi keele kohta..
Kõikides ametiasutustes ja kõikide ametnikkude juures seatakse nii ruttu, kui asjaajamine lubab, Eesti keel kui ametlik keel sisse.
Kohalikkude venelaste alalistes asukohtades Peipsi järve ümbruses ja rootslaste asukohtades Läänemaal tarvitatakse Vene ehk Rootsi keelt.
Seadus 3. Endiste määruste kohta..
Kõik sunduslikud määrused, mis käsuandjate kindralite, maa-, maakonna- ja linnapealikute poolt tänapäevani välja antud, kaotavad oma jõu ja nende asemele tulevad need seaduslikud määrused tarvitusele võtta, mis endise kubermangu valitsuse võimude ja linnavolikogude poolt välja olid kuulutatud.
Seadus 4. Maa administrativse jaotuse asjus..
1. Eesti riik jaotatakse administrativselt kümnesse maakonda.
2. Ajutise Valitsuse esitajateks on maakonna volinikud.
4. Tarvidust mööda määrab Ajutine Valitsus oma volinikka üksikute väiksemate ringkondade ja linnade tarvis, nende võimkonda ja ülesandeid eriliselt kindlaks määrates.
3. Maakonna volinikud täidavad kohuseid ja tarvitavad õigusi, mis kubermangu komissaridel ja maakonna komissaridel kanda ja tarvitada oli.
4. Maakonna volinikka määrab Ajutine Valitsus; ringkondade volinikka määrab siseminister.
Seadus 5. Määruste jõusseastumisest..
Ajutise Valitsuse määrused astuvad jõusse "Riigi Teatajas" avaldamisega, kui määruses eneses teist termini ära määratud ei ole.
Peaministri eest: J. Poska.
E. A. V. asjaajaja Ed. Laaman.
Härjanurme vald

Härjanurme vald (saksa keeles "Gemeinde Herjanorm") oli vald Kursi kihelkonnas Tartumaal. Vallamaja asus tänapäeva Härjanurme küla aladel.
Vald kuulus Rahvuskogu 47. valimisringkonda, kust valiti Jaan Järve ja Riigivolikogu 47. valimisringkonda, kust valiti Karl Roomet.
1. aprillil 1939 arvati vald Jõgeva valla koosseisu.
Vallas on sündinud August Jukk, Ülo Oll, Hermann Rossländer ja Aleksander Tõnisson.
Johann Christian Eberhard

Johann Christian Eberhard (20. märts / 31. märts 1762 Tartu – 4. jaanuar / 16. jaanuar 1834 Rapla) oli Eesti vaimulik.
Ta õppis Tallinna Gümnaasiumis. Usuteadust õppis ta (immatrikuleeriti 5. septembril 1781) Göttingeni Ülikoolis. Ordineeriti õpetajaks 3. septembril / 14. septembril 1788.
Ta oli aastatel (kutsuti 1. juunil / 12. juunil 1788) 1788–1834 Rapla Maarja-Magdaleena koguduse õpetaja. 1. veebruaril / 13. veebruaril 1805 kutsuti Peterburi liturgilisse komiteesse. Aastatel 1828–1834 oli ta Lääne-Harju praostkonna praost.
Ta levitas oma kihelkonnas Otto Wilhelm Masingu 1818. aastal ilmunud teose trükipoognaid.
Isiklikku.
Tema isa Otto Wilhelm Eberhard oli Vastseliina ja Rapla koguduste õpetaja, tema äi Franz Friedrich Ploschkus oli Järva-Madise Püha Matteuse koguduse õpetaja.
Aakre vald (Rõngu kihelkond)

Aakre vald (saksa keeles "Gemeinde Ayakar") oli vald Rõngu kihelkonnas Tartumaal. Vallamaja asus tänapäeva Rebaste küla alal.
1. aprillil 1939 arvati vald Aakre valla koosseisu.
Vallas on sündinud Johan Jans, Aleksander Läte, August Maramaa, Jaan Maramaa, Johannes Albert Semper ja Kusta Toom.
Dokk

Dokk (hollandi keeles "dok", inglise keeles "dock") on rajatis laevade veest väljatõstmiseks. Dokke kasutatakse laevade ehitamiseks ning dokkimiseks ehk nende veealuse osa ülevaatamiseks ja remondiks. Eristatakse kuivdokke ja ujuvdokke.
Kuivdokk.
Kuivdokk on ehitis, mille põhiosa on varjaga (dokivari) suletav veetihe bassein ehk dokikamber. Dokkimiseks tuuakse laev kambrisse, dokivari suletakse ja vesi pumbatakse kambrist välja. Laev jääb kuivale, toetudes dokikambri põhjale paigaldatud alustugedele ehk kiilplokkidele. 1980. aastail oli suurim 970 m pikk ja 100 m lai sügavusega 14,5 m Jaapanis 1972. aastal valminud kuivdokk, mis oli kavandatud, et ehitada laevu dedveidiga kuni miljon tonni.
Leidub ka selliseid kuivdokke, millesse pärast dokivarja sulgemist pumbatakse vett juurde ning veepinna tõustes tõmmatakse laev sissesõidukanali kõrvale veekogu tavalisest tasemest kõrgemal asuva astangu kohale, kus on alustoed, millele laev vee dokist väljalaskmisel laskub. Niisugust dokki nimetatakse täidetavaks kuivdokiks.
Eestile lähimad kuivdokid on Helsingi lähedal Suomenlinnas ja Liepājas Tosmare laevatehases.
Ujuvdokk.
Ujuvdokk on tankideks jaotatud pontoon, millel on üks või kaks külgseina ehk torni. Tankide täitmisel veega ujuvdokk sukeldub ja laev viiakse tornide vahel oleva dokiteki ehk staapelteki kiilplokkide kohale. Vee väljapumpamisel tankidest ujuvdokk kerkib, tõstes laeva staapeltekil asuvatele kiilplokkidele. Suurte ujuvdokkide tõstevõime on kuni 100 000 tonni (pikkus kuni 300 m, laius kuni 60 m).
Dokkidel on mehhanismid ja muud seadmed laevade sissetõmbamiseks ja kiilplokkidele paigutamiseks, veepumbad, kraanad ning elektrienergia, auru, vee, suruõhu, hapniku ja muu vajalikuga varustamise süsteemid.
Eestis on ujuvdokid BLRT Tallinna Laevatehases ning Lahesuu sadamas.
Dokk võib olla ka lüüsi või dokivarjaga muust akvatooriumist eraldatud sadamabassein suure tõusu ja mõõnaga piirkonnas. Dokis hoitakse veetase muutumatu.
Ajalugu.
Maailma vanim teadaolev dokk pärineb Induse kultuurist 2400 eKr. See asus Lothali asulakohas, mis asus tänapäeva Indias Kāthiāwāri poolsaare kirdeosas Khambhāti lahe tipus Sabarmati jõe suudmes jõe läänekaldal. Selles lahes on tõusu ja mõõna vahe väga suur. Insenerid rajasid sinna trapetsikujulise struktuuri, mille pikkus oli keskmiselt 37 m ja laius 21,8 m. See oli rajatud põletatud tellistest. Tõusu ajal sõidutati laev kiilplokkidele, mõõna ajal jäi laev kuivale ning seda sai parandada ja uurida. Järgmise tõusu ajal sai laevaga sõita merele. Niisuguse ehitise rajamine nõudis suuri teadmisi näiteks hüdrograafia vallast, sest Sabarmati muutis sageli oma sängi.
Penuja vald

Penuja vald (saksa keeles "Gemeinde Penniküll") oli vald Halliste kihelkonnas Pärnumaal Eesti-Läti piiri ääres. Vallamaja asus Penuja külas.
1. aprillil 1939 arvati vald Abja valla koosseisu.
Vallas on sündinud Leili Kuldkepp.
Kooliharidus.
Niitsaadul asutati vallakool 1838. aastal. Selles koolis tegutses 1857–1871 koolmeistrina August Kitzbergi vend Jaan. Aastal 1853 alustas Penujal tööd õigeusu abikool, 1861. aastal õigeusu kihelkonnakool. Esimene koolimaja ehitati kiriku kõrvale 1875. aastal. Majas tegutses kool kaheastmelisena – valla- ehk abikooli aste ja kihelkonnakooli aste. 1919. aastal liideti Penuja kihelkonnakooliga ka Niitsaadu vallakool. 1920. aastal nimetati Penuja kihelkonnakool algkooliks ja selle ülalpidajaks sai Penuja vald. Kuni 1928. aastani oli algkoolis neli klassi, 1928. aastal lisandus 5. klass ja alates septembrist 1929 töötas kool 6-klassilisena.
1939. aasta vallareformiga moodustati Penuja, Abja, Pornuse, Vana-Kariste ja Uue-Kariste vallast Abja vald.
Lehtse vald (Ambla kihelkond)

Lehtse vald (saksa keeles "Gemeinde Lechts") oli vald Ambla kihelkonnas Järvamaal. Vallamaja asus Lehtse külas.
1. aprillil 1939 arvati vald uue Lehtse valla koosseisu.
Vallas on sündinud Jaan Kalviste, Jakob Kents, Jüri Laasimer, Harri Lehiste, Ferdinand Petersen, Voldemar Mägi, Artur Sirk, Jüri Remmelgas.
Eristvere

Eristvere oli küla Laiuse kihelkonnas. Nüüdisajal kuulub Painküla küla koosseisu.
Eristvere küla on esimest korda mainitud 1599. aastal, kui ta kuulus Tedweni-nimelise sakslase omandisse. 1601. aastal kuulus Eristvere ("Eriszwer") juba Jõgeva mõisa alla ja jäi ka edaspidi selle koosseisu. 1624. aastal elas külas kaks talupoega, mõlemad pärit Saaremaalt. 1795. aastaks oli majapidamiste arv kasvanud 13-ni ning 1858. aastaks 20-ni. 
Eristveres asus 1866. aastal loodud Jõgeva valla vallamaja.
Nõukogude ajal asus külas Estonia kolhoos, hiljem Jõgeva näidissovhoos.
1977. aastal liideti Eristvere küla Painkülaga. Moodustatud uus küla hakkas kandma Painküla nime.
Eristvere külas, Siimusti tee ja Jõgeva–Tartu maantee ristumispaigas, asub vana Eristvere kõrtsihoone, mis on kantud kultuurimälestiste riiklikku registrisse. Kultuurimälestis on ka Eristvere ajalooline asulakoht. 
Eristveres Everti talus on sündinud eesti näitekirjanik ja teatrikriitik Vambola Rähn (1923–1994) ning Tõnnu talus tsensor Jüri Truusmann (1856–1930).
Andrea Bargnani

Andrea Bargnani (sündinud 26. oktoobril 1985) on itaalia endine elukutseline korvpallur, kes mängis korvpalliliigas NBA kokku kümme hooaega.
Profikarjäär.
Itaalia.
Bargnani alustas karjääri 2002. aastal Itaalia tugevuselt kolmandas liigas (Serie B2), kus kogus 23 mänguga keskmiselt 13,2 punkti ja 4,5 lauapalli. 2003. aastal liitus Bargnani Itaalia kõrgliigaklubi Benetton Trevisoga, kus mängis enne NBA-sse siirdumist kolm aastat.
NBA.
Bargnani valiti 2006. aasta NBA "draft"'ist esimesena Toronto Raptorsisse, kus ta mängis lõviosa oma NBA karjäärist. Statistiliselt parimal, 2010/11. hooajal tõi Bargnani keskmiselt 21,4 punkti, 5,2 lauapalli ja 1,7 viskeblokeeringut mängus.
2013. aasta suvel vahetati Bargnani New York Knicksi, kus tema arvele jäi kahe hooajaga keskmiselt 13,9 punkti ja 4,9 lauapalli mängus.
2015. aasta suvel liitus Bargnani Brooklyn Netsiga, kus tõi hooajal 2015/16 keskmiselt ligi 14 minutiga 6,6 punkti ja 2,1 lauapalli mängus, kuni Nets lõpetas temaga 2016. aasta veebruaris lepingu.
Hispaania.
2016. aasta suvel sõlmis Bargnani kaheaastase lepingu Baskoniaga, kuid oli sunnitud vigastuste tõttu 2017. aasta aprillis koostöö lõpetama. Bargnani viskas 15 Euroliiga mängus keskmiselt 8,8 punkti ning 14 Hispaania kõrgliigamängus keskmiselt 11,5 punkti.
Meeli Sööt

Meeli Sööt (aastani 1961 Meeli Alev; 13. september 1937 Tallinn – 16. märts 2024) oli eesti näitleja ja teatripedagoog.
Ta lõpetas 1956. aastal Tallinna 7. Keskkooli. Aastatel 1956–1957 õppis ta Tallinna Pedagoogilises Instituudis ning 1961. aastal lõpetas Tallinna Riikliku Konservatooriumi lavakunstikateedri (1. lend).
Ta töötas aastatel 1961–2000 Eesti Draamateatris näitlejana ning 1990–2004 ühtlasi lavapraktika õppejõuna Eesti Muusikaakadeemia Kõrgemas Lavakunstikoolis; 1996. aastast dotsent.
Sööt on mänginud telelavastustes ("Klaasist loomaaed", 1964, "Must luik", 1969) ning kuuldemängudes ("Kuu aega maal", 1964, "Ameerika mäed", 1998 jt). Kuuldemängurolle, luuletuste ja järjejuttude lugemisi kogunes Meeli Söödil Eesti Raadios paarisaja ringis. 
Isiklikku.
Tema isa oli näitleja Voldemar Alev, kasuema oli näitleja ja laulja Linda Tubin.
Aastatel 1961–1978 oli ta abielus koorijuht Ants Söödiga. Neil sündisid tütar Külli ja poeg Olavi.
1969. aasta Eesti NSV – Soome sõpruskohtumine poksis

1969. aasta Eesti NSV – Soome sõpruskohtumine poksis toimus 17. jaanuaril Helsingis. Eesti NSV võitis 6:4.
Kärbeskaal (kuni 51 kg): Vjatšeslav Antonov (Eesti NSV) – Sven Öling (Soome) 2 - 1
Kukk-kaal (kuni 54 kg): Jouko Lindberg (Soome) – Valeri Barkov (Eesti NSV) 2 - 1
Sulgkaal (kuni 57 kg): Risto Westerberg (Soome) – Voldemar Krimm (Eesti NSV) tulemus pole teada
Kergekaal (kuni 60 kg): Aleksandr Trifonov (Eesti NSV) – Paavo Aho (Soome) RSC 3
I kergekeskkaal (kuni 63,5 kg): Kari Meronen (Soome) – Ilja Ehrport (Eesti NSV) KO 3
II kergekeskkaal (kuni 67 kg): Priidik Kippar (Eesti NSV) – Kari Ruonala (Soome) 2 - 1
I keskkaal (kuni 71 kg): Vladimir Baibakov (Eesti NSV) – Mikko Saarinen (Soome) 2 - 1
II keskkaal (kuni 75 kg): Reima Virtanen (Soome) – Aniss Murtazin (Eesti NSV) tulemus pole teada
Poolraskekaal (kuni 81 kg): Pavel Dubovik (Eesti NSV) – Jorma Väisänen (Soome) 3 - 0
Raskekaal (üle 81 kg): Juri Kudrjašov (Eesti NSV) – Soomel polnud selles kaalus võistlejat ja Soomele arvestati loobumiskaotus
Selle asemel peeti lihtsalt sõpruskohtumine, kus Kudrjašovi vastane oli Rootsis elav Soome esindaja Gunnar Pinaitis. Kudrjašov võitis 3 - 0.
Viborg

Viborg on linn Taani keskosas, Kesk-Jüütimaa piirkonna ja Viborgi valla keskus.
Viborg on Taani vanimaid linnu. Seda mainitakse juba islandi saagas aastast 961. 1060 sai Viborg piiskopilinnaks. 1130 hakati ehitama Viborgi toomkirikut.
Linna käsipalliklubi Viborg HK naiskond on korduvalt Taani meistriks tulnud. Jalgpalliklubi Viborg FF mängib Taani tugevuselt teises liigas.
Viborgis ristuvad maanteed A13 (Ålborg – Vejle) ja A16 (Randers – Holstebro).
1969. aasta täiendav Eesti NSV – Soome sõpruskohtumine poksis

1969. aasta täiendav Eesti NSV – Soome sõpruskohtumine poksis toimus 16. detsembril Tallinnas, Kadrioru tennisehallis (praeguse aadressiga L. Koidula 38). Soome koondis reisis sõpruskohtumisele Leedu NSV koondisega ja Tallinnas peeti lihtsalt kontrollvõistlus, kuna selle aasta sõpruskohtumine oli juba ära peetud. Eesti NSV võitis 6:4.
Kärbeskaal (kuni 51 kg): Valeri Petuškov (Eesti NSV) – Juhani Miettinen (Soome) RSC 3
Kukk-kaal (kuni 54 kg): Kaarlo Lönnroos (Soome) – Mart Keersalu (Eesti NSV) TKO 3
Sulgkaal (kuni 57 kg): Jouko Lindberg (Soome) – Voldemar Krimm (Eesti NSV) tulemus pole teada
Kergekaal (kuni 60 kg): Arseni Sajankin (Eesti NSV) – Esa Järvinen (Soome) 3 - 0
I kergekeskkaal (kuni 63,5 kg): Pentti Saarman (Soome) – Konstantin Primakov (Eesti NSV) tulemus pole teada
II kergekeskkaal (kuni 67 kg): Nikolai Strutškov (Eesti NSV) – Mauri Saarivainio (Soome) tulemus pole teada
I keskkaal (kuni 71 kg): Mikko Saarinen (Soome) – Vladimir Baibakov (Eesti NSV) KO 3
II keskkaal (kuni 75 kg): Aniss Murtazin (Eesti NSV) – Pertti Kaijanlaakso (Soome) TKO 2
Poolraskekaal (kuni 81 kg): Leonid Mihhanoš (Eesti NSV) – Kai Nopanen (Soome) 2 - 1
Poolraskekaal (kuni 81 kg): Pavel Dubovik (Eesti NSV) – Kalevi Takala (Soome) 3 - 0
Raskekaal (üle 81 kg): kuna Soome esindaja Leif Roth jäi üks päev enne kohtumist haigeks ja Eesti NSV-l puudus selles kaalus esindaja, jäeti selle kaalu kohtumine üldse ära. Selle asemel peeti poolraskekaalus kaks kohtumist.
Juan Carlos Navarro

Juan Carlos Navarro Feijoo (sündinud 13. juulil 1980 Barcelonas) on hispaanlasest elukutseline korvpallur. 
Alates 2008. aastast on tema koduklubiks FC Barcelona, kus ta mängib mängujuhi või viskava tagamängija rolli.
Oma pika karjääri jooksul on ta mänginud kõigest kahes klubis. 17-aastaselt liitus ta FC Barcelonaga ja jäi sinna kümneks aastaks, kuigi ta valiti juba 2002. aastal NBA "draft"'is (millest ta aga keeldus). 2007. aastal siirdus ta lõpuks NBAsse Memphis Grizzliese meeskonda, kus ta mängis ühe hooaja, misjärel naasis Barcelonasse.
Navarro on mänginud hästi ka Hispaania rahvuskoondises. Tema eestvedamisel tuli Hispaania 2009. ja 2011. aastal Euroopa meistriks ning 2006. aastal maailmameistriks. Tiitlivõistlustelt on võidetud ka hõbe- ja pronksmedaleid.
2011. aasta Euroopa meistrivõistlustel valiti ta väärtuslikemaks mängijaks.
Galloxi sild

Galloxi sild (inglise keeles "Gallox Bridge") on keskaegne kandehobusesild Inglismaal Somersetis Dunsteri lähedal. Sild on ehitatud arvatavasti 15. sajandil ja kujutab endast kitsast kaheavalist võlvkivisilda üle Avilli jõe.
Silla üldpikkus on 13,5 m ja üldlaius 1,9 m. Silla ülepääsu (rinnatiste puhasvahe) laius on 1,2 m.
Silda kasutatakse tänapäeval jalgsillana.
Sild on 1. järgu arhitektuurimälestis, kantud nii Listed buildingu (1969) kui ka Scheduled Ancient Monumenti nimistutesse. Sild on English Heritage'i hoolduse ja eestkoste all.
Galloxi sild on Exmoori rahvuspargi üks huviväärsusi.